ET Euroopa Liidu Teataja C 351/5

Kokkuvõte komisjoni 15. juuli 2015. aasta otsusest

(juhtum AT.40098 – marsruutrongid)

(teatavaks tehtud dokumendi number C(2015) 4646 all)

(Ainult ingliskeelne tekst on autentne)

(2015/C 351/06)

15. juulil 2015 võttis komisjon vastu otsuse Euroopa Liidu toimimise lepingu artikli 101 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) Otsuses käsitletakse üht ja järjepidevat ELi toimimise lepingu artikli 101 rikkumist. Otsus on adresseeritud järgmistele ettevõtjatele: Kühne + Nagel International AG ja Kuehne + Nagel A.E. (üheskoos „K+N”); ÖBB-Holding AG, Rail Cargo Austria AG, Rail Cargo Logistics - Austria GmbH (2) ja Express Interfracht Hellas A.E (3). (üheskoos „EXIF”); Deutsche Bahn AG, Schenker AG, Schenker & Co. AG ja Schenker A.E. (üheskoos „Schenker”).

2. JUHTUMI KIRJELDUS

2.1. Menetlus

(2) Ettevõtja K+N trahvidest vabastamise taotluse järel inspekteeris komisjon ette teatamata 2013. aasta juunis ettevõtjate Schenker ja EXIF ruume Kreekas ja Austrias. 23. augustil 2013 esitas leebema kohtlemise taotluse EXIF ja 17. septembril 2013Schenker.

(3) 10. juunil 2014 algatas komisjon määruse (EÜ) nr 773/2004 artikli 2 lõike 1 kohased menetlused käesoleva otsuse adressaatide suhtes, et alustada nendega kokkuleppemenetluse läbiviimist käsitleva teatise (4) alusel arutelusid kokkuleppe sõlmimiseks. Menetluse osalistega toimusid alates 23. juulist 2014 kuni 25. märtsini 2015 kohtumised kokkuleppe sõlmimiseks ning kõik osalised esitasid seejärel komisjonile kooskõlas määruse (EÜ) nr 773/2004 artikli 10a lõikega 2 ametlikud kokkuleppemenetluse taotlused (5).

(4) 26. mail 2015 võttis komisjon vastu menetluse osalistele adresseeritud vastuväiteteatise. Kõik menetluse osalised vastasid vastuväidetele, kinnitades, et vastuväidete sisu on vastavuses nende kokkuleppemenetluse ettepanekutega, ja lubasid jätkata kokkuleppemenetluses osalemist. Konkurentsi piiravat tegevust ja turgu valitsevat seisundit käsitlev nõuandekomitee esitas heakskiitva arvamuse 13. juulil 2015. Komisjon võttis otsuse vastu 15. juulil 2015.

2.2. Adressaadid ja kestus

(5) Otsuse adressaadid olid osalenud kartelli tegevuses ja/või vastutanud selle eest, rikkudes seega aluslepingu artiklis 101 sätestatut järgnevalt esitatud ajavahemike vältel: Üksus Kestus Kühne + Nagel International AG Kuehne + Nagel A.E. 2. juuli 2004 – 30. juuni 2012 ÖBB-Holding AG Rail Cargo Austria AG Rail Cargo Logistics - Austria GmbH Express Interfracht Hellas A.E. 2. juuli 2004 – 30. juuni 2012 Deutsche Bahn AG Schenker AG Schenker & Co. AG Schenker A.E. 2. juuli 2004 – 30. juuni 2012

2.3. Rikkumise kokkuvõte

(6) Otsuses käsitletakse kartelli raudtee kaubaveoteenuste osutamisel Kesk- ja Kagu-Euroopa vaheliste marsruutrongidega (6) („Balkantrain” ja „Soptrain”), mida kolm menetlusosalisest ettevõtjat ühiselt käitavad (7).

(7) Menetlusosalised osalesid kartellis, mille eesmärgiks oli jagada ja kaitsta (st reserveerida) teatavaid kliente ja transpordimahte ning kooskõlastada hindu.

(8) Kartelli rakendamiseks sõlmiti üksikasjalikud koordineerivad kokkulepped, mis võimaldasid tähelepanelikult järgida kokkulepitud klientide reserveerimise kava. Selle eesmärgi saavutamiseks kartelli liikmed: i) jaotasid omavahel olemasolevad ja uued kliendid, ii) koostasid klientide reserveerimise kava, sealhulgas juurutasid uute klientidega seonduva teavitussüsteemi, iii) vahetasid konfidentsiaalset teavet klientide konkreetsete nõudmiste kohta, iv) jagasid omavahel transpordimahud ja v) kooskõlastasid hindu otse, tehes üksteisele teeseldud pakkumisi ja arutades konkreetsete klientide hindade üle. Kartelliosalised pidasid ka kolmepoolseid ja kahepoolseid kohtumisi ning olid kontaktis e-posti ja telefoni teel.

(9) Kartell sai alguse 2. juulil 2004 ja kestis kuni 30. juunini 2012. Kõiki kolme menetlusosalist hõlmanud rikkumise geograafiline ulatus hõlmas kogu selle kestuse jooksul tervet ELi.

2.4. Parandusmeetmed

(10) Otsuses kohaldatakse trahvide määramise 2006. aasta suuniseid (8). Otsusega kehtestatakse trahvid kõigile punktis 5 loetletud ettevõtjatele peale ettevõtja K+N.

2.4.1. Trahvi põhisumma

(11) Trahvide määramisel võttis komisjon arvesse ettevõtjate raudtee kaubaveoteenuste (sealhulgas transpordiga seotud abiteenuste) müügi mahtu Kesk- ja Kagu-Euroopa vahelistel marsruutrongidel, mida K+N, EXIF ja Schenker ühiselt käitavad (Balkantrain ja Soptrain).

(12) Antud juhul ei olnud müügimaht kogu rikkumise perioodil loomulikult ühesugune. Selle põhjal ja arvestades menetlusosaliste poolt selle kohta esitatud teavet, kasutati selleks, et asjakohaselt arvesse võtta müügi suurt kõikumist kõnealusel perioodil ja seega ka rikkumise ulatust, iga menetlusosalise vastavat keskmist müüki kogu rikkumise perioodil.

2.4.2. Põhisumma kohandamine

(13) Komisjon ei kohaldanud raskendavaid ega leevendavaid asjaolusid.

(14) Selleks et võtta arvesse DB kontserni suhtelist suurust, kohaldas komisjon Schenkeri suhtes hoiatamise kordajat.

2.4.3. Käibest 10 % moodustava piirangu kohaldamine

(15) Käesolevas asjas määratud trahvid ei ületanud 10 % ühegi ettevõtja 2014. aasta kogukäibest.

2.4.4. 2006. aasta leebema kohtlemise teatise kohaldamine: trahvide vähendamine

(16) Komisjon vabastas ettevõtja K+N trahvist täielikult. EXIF i trahvi vähendati 45 %, Schenker i oma 30 %.

2.4.5. Kokkuleppemenetluse läbiviimist käsitleva teatise kohaldamine

(17) Adressaatidele määratud trahve vähendati kokkuleppemenetlust käsitleva teatise kohaldamise tulemusena 10 % võrra.

3. KOKKUVÕTE

(18) Määruse (EÜ) nr 1/2003 artikli 23 lõike 2 kohaselt määrati järgmised trahvid: a) Kühne + Nagel International AG ja Kuehne + Nagel A.E., solidaarselt: 0 eurot; b) ÖBB-Holding AG, Rail Cargo Austria AG, Rail Cargo Logistics - Austria GmbH ja Express Interfracht Hellas A.E., solidaarselt: 17 356 000 eurot; c) Deutsche Bahn AG, Schenker AG, Schenker & Co AG ja Schenker A.E., solidaarselt: 31 798 000 eurot.

(1) EÜT L 1, 4.1.2003, lk 1.

(2) Endine „Express Interfracht Internationale Spedition GmbH”.

(3) Tuntud ka kui „Express - Interfracht Hellas Societe Anonyme International & National Forwarding & Logistics”.

(4) Komisjoni teatis, mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23 (ELT C 167, 2.7.2008, lk 1).

(5) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(6) Marsruutrongid on kaubarongid, mille kõik vagunid transporditakse ühest punktist teise, ilma et rongi vahepeal osadeks jaotataks või selle vaguneid vahepeal eemaldataks. See hoiab kokku aega ja raha, kuna ronge vahepealsetes jaamades ei pikendata ega lühendata. Marsruutrongid on majanduslikult tõhusamad eelkõige suurklientide puhul, seega veetakse marsruutrongiga tihti vaid üht liiki kaupa.

(7) Marsruutrongide ühiseks käitamiseks vajalik eelnevate teenuste (ühisostude) alane koostöö ei ole käesoleva otsusega hõlmatud.

(8) ELT C 210, 1.9.2006, lk 2.